“เงินเฟ้อจีน” เดือนม.ค. ปรับตัวขึ้น 2.1%
จีน เปิดตัวเลขเงินเฟ้อ เดือนม.ค. ปรับตัวขึ้น 2.1% ต่ำกว่าคาด โควิดกระทบการใช้จ่ายผู้บริโภค
จีน เปิดตัวเลขเงินเฟ้อ เดือนม.ค. ปรับตัวขึ้น 2.1% ต่ำกว่าคาด โควิดกระทบการใช้จ่ายผู้บริโภค
10 ก.พ. 2566

สำนักงานสถิติแห่งชาติจีน (NBS) รายงานในวันนี้ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค ปรับตัวขึ้น 2.1% ในเดือนม.ค. เมื่อเทียบเป็นรายปี ซึ่งมากกว่าในเดือนธ.ค.ที่ปรับตัวขึ้น 1.8% แต่ตัวเลขดังกล่าวออกมาต่ำกว่าที่นักวิเคราะห์คาดการณ์ไว้ที่ 2.2% เนื่องจากการแพร่ระบาดของโรคโควิด-19 ส่งผลให้การใช้จ่ายของผู้บริโภคเป็นไปอย่างจำกัด แม้ว่ารัฐบาลได้ยกเลิกมาตรการควบคุมโควิด-19 เป็นส่วนใหญ่แล้วก็ตาม
ทั้งนี้เมื่อเทียบเป็นรายเดือน ดัชนี CPI เดือนม.ค.ของจีนปรับตัวขึ้น 0.8% ซึ่งสูงกว่าตัวเลขคาดการณ์ และดีดตัวขึ้นอย่างมากจากเดือนธ.ค.ที่ไม่มีการขยายตัวเมื่อเทียบรายเดือน
นอกจากนี้ NBS รายงานว่า ดัชนีราคาผู้ผลิต (PPI) ซึ่งเป็นมาตรวัดต้นทุนสินค้าที่หน้าประตูโรงงาน ปรับตัวลง 0.8% ในเดือนม.ค. เมื่อเทียบเป็นรายปี ซึ่งมากกว่าในเดือนธ.ค.ที่ลดลง 0.7% และลดลงมากกว่าที่นักวิเคราะห์คาดการณ์ไว้ว่าอาจลดลง 0.5%
โดยตัวเลขเงินเฟ้อล่าสุดประกอบกับข้อมูลกิจกรรมทางธุรกิจเดือนม.ค.ที่มีการเปิดเผยเมื่อไม่นานมานี้ สะท้อนให้เห็นว่า เศรษฐกิจจีนซึ่งใหญ่เป็นอันดับสองของโลกยังคงเผชิญกับความยากลำบากในการฟื้นตัวจากโรคโควิด-19 และภาวะเศรษฐกิจโลกชะลอตัว
ทั้งนี้นักวิเคราะห์คาดว่า ข้อมูลเงินเฟ้อที่ซบเซาอาจจะผลักดันให้รัฐบาลจีนออกมาตรการกระตุ้นเศรษฐกิจเพิ่มเติม และปรับลดอัตราดอกเบี้ย เพื่อฟื้นฟูเศรษฐกิจให้แข็งแกร่งขึ้น